Fredag lancerer Dansk Arkitektur Center i samarbejde med BL - Danmarks Almene Boliger projektet 'Jagten på Fællesskabet' - et undervisningsforløb i computerspillet Minecraft.

Minecraft har allerede i flere år været brugt til undervisning i blandet andet matematik og fysik, men nu skal den klodsede bygselv-verden også bruges til at lære 6. klasses-elever om demokrati og nærmiljø.

Danmarksmodeller og demokrati

For knap en måned siden skrev Geodatastyrelsen verdenshistorie ved at gøre Danmark til det første land, der kunne besøges i fuld størrelse i spillet.

Men kortfolkene er altså ikke de eneste, som har set potentialet.

Projektleder Pia Rost Rasmussen fra DAC fortæller, at 'Jagten på Fællesskabet' er et helt undervisningsforløb i tre dele.

Først kan læreren i klassen introducere til begreber som demokrati og fællesskab, og fortælle om de almene boligers historie.

- I næste fase kommer undervisere fra DAC på besøg med routere og bærbare med Minecraft-licenser og hele moletjavsen, og fører eleverne gennem et gruppe-arbejde, siger Pia Rost Rasmussen.

Klager fra beboerne i spilforeningen Lykkeparken

Nu føres eleverne 'ind i' spilverdenens fælleshus i den fiktive boligforening Lykkeparken, hvor de skal fungere som boligbestyrelse.

Her skal de forsøge at løse en række problemer - i form af klager fra “beboerne” - ved at bygge om i lokalmiljøet inde i spillet.

Det kan fx være at forsøge at begrænse affaldet som bliver smidt i det fiktive boligområde ved at omdanne containerområdet til en slags målskydningsbane for beboerne eller hvad de nu kan finde på.

I den opfølgende fase kan man så i klassen fx tage ud at besøge boligforeninger i den fysiske verden, foreslår Pia Rost Rasmussen.